b"\n_START_ARTICLE_\nUnibuss\n_START_SECTION_\nHistorie\n_START_PARAGRAPH_\nAS Sporveisbussene ble etablert 23. april 1997 da bussdivisjonen i AS Oslo Sporveier ble omorganisert til \xc3\xa5 bli et heleid datterselskap. Hovedvirksomheten til selskapet var og er persontrafikk med rutebuss i Oslo. Denne virksomheten ble i 2007 flyttet til Unibuss, som ble opprettet som Nexus Trafikk AS 10. april 2003. Nexus Trafikk ble opprettet som en f\xc3\xb8lge av Oslo kommunes beslutning om \xc3\xa5 konkurranseutsette all busstrafikk i Oslo innen utgangen av 2006. Det er dette selskapet som har konkurrert p\xc3\xa5 vegne av konsernet om nye bussanbud i Oslo._NEWLINE_Den opprinnelige bussdivisjonen til AS Oslo Sporveier ble etablert i 1927, og den f\xc3\xb8rste linjen kom i trafikk 13.november 1927. Siden da er det kommet til en rekke nye linjer med tilsvarende teknologisk utvikling. _NEWLINE_Sporveisbussene har kj\xc3\xb8rt en rekke forskjellige busser siden starten. Det begynte med den norsk-amerikansk-produserte \xc2\xabsnutebussen\xc2\xbb, en 7,75 meter lang buss med 23 sitteplasser, 17 st\xc3\xa5plasser og 65 hestekrefter. _NEWLINE_Mellom 1947 og 1968 kj\xc3\xb8rte selskapet en elektrisk drevet trolleybuss i Oslos gater. Den hadde 25 sitteplasser, 50 st\xc3\xa5plasser og en effekt p\xc3\xa5 90kW. \xc2\xa0_NEWLINE_Bussen ble raskt avl\xc3\xb8st av konvensjonelle busser, f\xc3\xb8r man p\xc3\xa5 begynnelsen av 80-tallet tok i bruk den f\xc3\xb8rste leddbussen. Den var 17,75 meter lang og ble innf\xc3\xb8rt p\xc3\xa5 grunn av befolkningsveksten og det \xc3\xb8kte transportbehovet. Derfor kom det godt med at den hadde 50 sitteplasser og 67 st\xc3\xa5plasser. _NEWLINE_Den siste tilveksten p\xc3\xa5 leddbuss-stammen er 80 nye busser som ble satt i trafikk p\xc3\xa5 sentrumslinjene i Oslo i april i \xc3\xa5r. Bussene er 18,75 meter lange, har 46 sitteplasser, 90 st\xc3\xa5plasser og 369 hestekrefter.  _NEWLINE_Unibuss skal teste to elbusser p\xc3\xa5 linje 74 mellom Mortensrud og Vika. Bussene er 12 meter lange og skal lades opp med 300 kilowatts pantografer p\xc3\xa5 endestoppene. Disse stasjonene er seks ganger s\xc3\xa5 kraftige som vanlige elbil-ladestasjoner og skal s\xc3\xb8rge for at bussene er fulladet og klare for avgang i l\xc3\xb8pet av fem til \xc3\xa5tte minutter.\n_START_SECTION_\nTurbiler\n_START_PARAGRAPH_\nSporveisbussenes turbiler (senere Unibuss Tur) ble etablert som eget selskap i 2006 og driver turbilvirksomhet. Selskapet er et resultat av vekst siden starten som en virksomhet i Sporveisbussene i 1994, samt oppkj\xc3\xb8p av andre turbussoperat\xc3\xb8rer, blant annet Arctic Express, T\xc3\xb8nsberg Bussreiser og Lundstad Buss._NEWLINE_Arctic Express representerer ekspressbussatsingen til blant annet det oppkj\xc3\xb8pte Arctic Express og inkluderer flybussene til flyplassene Sandefjord lufthavn, Torp og samt, siden 2010, Trondheim lufthavn, V\xc3\xa6rnes foruten Lavprisekspressen.\n_START_SECTION_\nKorrupsjonssaken\n_START_PARAGRAPH_\nI september 2011 ble det tatt ut siktelse for korrupsjon mot to sentrale personer i ledelsen til Unibuss. Utgangspunktet for korrupsjonssaken var en rettsprosess mot den tyske bussprodusenten MAN, som hadde betalt ut bestikkelser, blant annet til ansatte i Unibuss, i den hensikt \xc3\xa5 tilegne seg kontrakter p\xc3\xa5 leveranse av bussmateriell. Etter at politiet startet sin etterforskning \xc3\xb8kte \xc2\xabUnibuss-saken\xc2\xbb stadig i omfang. I alt var per januar 2012 tilsammen 13 personer blitt siktet, deriblant administrerende direkt\xc3\xb8r i Unibuss som ble avskjediget._NEWLINE_P\xc3\xa5 samme tid foregikk det en anbudskonkurranse om busstjenester i Oslo vest. I alt seks tilbydere var prekvalifisert til konkurransen. Unibuss ble i kj\xc3\xb8lvannet av korrupsjonsavsl\xc3\xb8ringene avvist med hjemmel i anskaffelsesforskriften \xc2\xa7 20-12. Denne bestemmelsen gir oppdragsgiver adgang til \xc3\xa5 avvise et tilbud fra en leverand\xc3\xb8r som \xc2\xabi sitt yrke har gjort seg skyldig i alvorlige fors\xc3\xb8mmelser mot faglige og etiske krav i vedkommende bransje\xc2\xbb. Ruter vurderte det slik at Unibuss hadde \xc2\xabbeg\xc3\xa5tt alvorlige fors\xc3\xb8mmelser mot faglige og bransjeetiske krav av en karakter som er relevant for anskaffelsen av busstjenester Oslo vest\xc2\xbb. Ruter p\xc3\xa5pekte ogs\xc3\xa5 at selskapet er underlagt regelverk om offentlige anskaffelser, og derfor konsekvent m\xc3\xa5 f\xc3\xb8lge regelverket for \xc3\xa5 sikre likebehandling av tilbyderne. I samr\xc3\xa5d med ekstern advokat ble det ansett riktig \xc3\xa5 avvise Unibuss. Avvisningen ble ogs\xc3\xa5 behandlet av styret i Ruter og tiltr\xc3\xa5dt 14. november 2011._NEWLINE_Anbudet ble til slutt tildelt Nobina Norge 9. januar 2012 dagen f\xc3\xb8r sakens forel\xc3\xb8pig siktelse kommer, en av Ruters egne ansatte som jobber direkte med anbudsprosessen. Tildelingen av anbudet ble p\xc3\xa5klaget av flere av s\xc3\xb8kerne, men alle er avvist.\n_START_SECTION_\nVirksomhet\n_START_PARAGRAPH_\nUnibuss driver rutebusskj\xc3\xb8ring i Oslo og Akershus med utgangspunkt i anbudskontrakter fra Ruter (tidl. Oslo Sporveier og Stor-Oslo Lokaltrafikk), samt i Vestfold og Oppland. Unibuss' datterselskap Unibuss Tur AS og Unibuss Ekspress AS driver henholdsvis turbusskj\xc3\xb8ring og flybuss (OSL-Ekspressen, Torp-Ekspressen og V\xc3\xa6rnes-Ekspressen) og ekspressbuss (Lavprisekspressen)._NEWLINE_Unibuss' rutebusskj\xc3\xb8ring i Oslo og Akershus utgj\xc3\xb8r den st\xc3\xb8rste delen av virksomheten i konsernet og har fra 30. mars 2008, da all busstransport i Oslo ble anbudsutsatt, hatt kontrakter som tilsvarer 60 prosent av all busstrafikk i Oslo._NEWLINE_Konsernets hovedkontor ligger i  Schweigaards gate 16 i Oslo samt ( Rosenholm ) Slemmestad i Buskerud, Nannestad, Fjellhamar i L\xc3\xb8renskog, og i T\xc3\xb8nsberg i Vestfold og Lillehammer i Oppland._NEWLINE_Unibuss disponerer tilsammen 750 busser, fordelt p\xc3\xa5 vanlige singelbusser, 15 meters busser og leddbusser. _NEWLINE_I 2016 hadde Unibuss 1\xc2\xa0800 ansatte, hvorav 1\xc2\xa0500 sj\xc3\xa5f\xc3\xb8rer. Siden 2003 har selskapet kj\xc3\xb8rt med overskudd og uten offentlige tilskudd.\n_START_SECTION_\nKritikk av omorganisering\n_START_PARAGRAPH_\nOverf\xc3\xb8ringen av virksomhet fra AS Sporveisbussene til Unibuss AS (tidl. Nexus Trafikk AS) har blitt kritisert av Erling Folkvord i bystyret blant annet fordi de ansatte i det nye selskapet har d\xc3\xa5rligere pensjonsavtale enn i morselskapet."